CELEX: 62004TJ0394
Viešoji tarnyba
Pareigūnai
Pareigų paaukštinimas

1.
Pareigūnai – Ieškinys – Asmens nenaudai priimtas aktas – Sąvoka – Sprendimas, kuriuo nustatomi pareigūnui skirti paaukštinimo
balai
(Pareigūnų tarnybos nuostatų 45, 90 ir 91 straipsniai)
2.
Pareigūnai – Pareigų paaukštinimas – Nuopelnų palyginimas
(Pareigūnų tarnybos nuostatų 43 ir 45 straipsniai)
1.
Aktai, dėl kurių galima pareikšti ieškinį, yra tik priemonės, kurios sukelia privalomų teisinių pasekmių, galinčių paveikti
ieškovo interesus, nes aiškiai pakeičiama jo teisinė padėtis, ir kuriomis nustatoma galutinė institucijos pozicija.
Pagal Komisijos įtvirtintą naują pareigų paaukštinimo tvarką, grindžiamą atsižvelgimu į sukauptus nuopelnus, kuriuos atspindi
per kelerius metus surinktų balų suma, balų skyrimas konkrečiais metais turi pasekmių ne tik vykstančiai pareigų paaukštinimo
procedūrai, bet gali daryti įtaką kelioms pareigų paaukštinimo procedūroms. Todėl balų skaičiaus nustatymas siekiant paaukštinti
yra atskiras sprendimas, sukeliantis privalomų teisinių pasekmių, kurios gali daryti poveikį pareigūno interesams, aiškiai
pakeisdamos jo teisinę padėtį, net jeigu tai yra tik vienas iš paaukštinimo procedūros etapų.
Atvirkščiai, pareigūno atžvilgiu vykdoma paaukštinimo procedūra nėra asmens nenaudai priimtas aktas pagal Pareigūnų tarnybos
nuostatų 90 ir 91 straipsnius, nes ši procedūra savaime nesukelia jokių teisinių pasekmių, galinčių tiesiogiai paveikti jo
interesus.
(žr. 26, 29 ir 30 punktus)
Nuoroda: 1993 m. rugsėjo 28 d. Pirmosios instancijos teismo sprendimo
Yorck von Wartenburg prieš Parlamentą
, T‑57/92 ir T‑75/93, Rink. p. II‑925, 36 punktas ir jame nurodyta teismų praktika; 2006 m. spalio 19 d. Pirmosios instancijos
teismo sprendimo
Buendía Sierra prieš Komisiją
, T‑311/04, Rink. p. II‑4137, 89 punktas.
2.
Pareigūno tarnybinės veiklos vertinimo ataskaitos už konkretų vertinimo laikotarpį panaikinimas lemia nuopelnų balų, skirtų
už šį laikotarpį, panaikinimą, nes įvertinimas, kurį kiekvienas pareigūnas gauna ir kuris nurodytas jo tarnybinės veiklos
vertinimo ataskaitoje, vertinimo procedūros pabaigoje automatiškai perskaičiuojamas į nuopelnų balus, kurie svarbūs vėlesniam
paaukštinimui. Toks panaikinimas turi įtakos ir pirmenybės balų skyrimui bei sprendimui atsisakyti paaukštinti pareigas, susijusiems
su vėlesne paaukštinimo procedūra, ypač jeigu Paskyrimų tarnyba savo sprendimą skirti pareigūnui tikslų pirmenybės balų skaičių
pagrindžia nuopelnų balų, kuriuos šis pareigūnas gavo per atitinkamą vertinimo procedūrą, skaičiumi.
(žr. 37–39 punktus)